Simon Sjølie

Simon Sjølie (født 28. september 1865 i Rendalen, død 8. desember 1938 på Koppang) var gårdbruker og skogeier på gården Nedre Sjølie sørøst i Rendalen, og ordfører i Ytre Rendal 1893–1894. Han var Venstremann, og satt i styret for amtsvenstreforeningen omkring 1903–06.

Han var utdannet forstmann fra Skogsinstitutet i Stockholm 1887. Han var faglig nysgjerrig, og skal ha vært en av de første i Hedmark til å drive med flatehogst. Han forsøkte også andre nye driftsmetoder. Han var den første formannen i Østerdalenes Skoveierforening og skrev fagartikler i Årbok for Norsk forstforening og i Tidsskrift for skogbruk. Han var også styreformann i Østerdalens jeger- og fiskerforening i ett år.

Han overtok gården Nedre Sjølie med dens store skogeiendommer etter faren i 1891, og overlot jord-delen av den til dattera Aasta i 1927. Han måtte selge skogen til staten i 1932 som følge av en blanding av forsømt skogsdrift, ubetalt skatt og en salgskontrakt som ble anullert av kjøperne etter en uklar konsesjonsbehandling. Han ble i 1933 innvilget en årlig godtgjørelse på 5000 kr året for de tap han hadde lidd i saken og for odelsfraskrivelse. Dattera Aasta Sjølie Onstad (1905–1985) kjøpte tilbake gården fra staten i 1935. Hun var i sitt andre ekteskap, fra 1936, gift med skipsreder Haakon Sverre Onstad (1901-1980), bror av Niels Onstad.

Simon Sjølie var som ung «ofte sykelig», og oppholdt seg tidvis i Tyskland for helsas skyld. Han beskrives også som en «belest og bereist mann. Det var neppe det land i Europa han ikke hadde besøkt i yngre dager.»

Referanser 

Venstre-ordførere i Hedmark
Ordførere i Rendalen
Norske forstmenn
Personer fra Rendalen kommune